钦定古今图书集成/理学汇编/文学典/第118卷 > 张涞〈墉〉
## 钦定古今图书集成/理学汇编/文学典/第118卷 > 张涞〈墉〉

按《浙江通志》：“涞字文东，海宁人。生有异质，童时日诵
数千言，为文词采焕丽，名辈咸以为王子安复生也。
辛卯举于乡，时尚未冠，英声隽誉藩臬至礼其庐。世
父负官钱数百千，涞议卖产以偿。或曰：‘若幸交当路，
何惜一言，遽议先人产耶’？涞曰：‘赀产易得，至于节概，
一失不可复赎’。”竟罄产抵之。家益贫，抗志守高，竟以
厄穷不得志而殁，卒年三十三。孙墉，工古文词，名冠
东南，著述甚富，不愧其家学云。